ΟΜΙΛΙΑ

ΠΡΟΕΔΡΟΥ ΕΝΩΣΗΣ ΠΕΡΙΦΕΡΕΙΩΝ ΕΛΛΑΔΑΣ (ΕΝΠΕ),

ΠΕΡΙΦΕΡΕΙΑΡΧΗ ΘΕΣΣΑΛΙΑΣ

ΚΩΣΤΑ ΑΓΟΡΑΣΤΟΥ

ΣΤΟ 2ο ΣΥΝΕΔΡΙΟ ΕΝΠΕ - ΚΕΔΕ

Αθήνα, Παρασκευή 11 Μαΐου 2018

Κυρίες και Κύριοι,

Σας καλωσορίζω στο δεύτερο συνέδριο της Ένωσης Περιφερειών Ελλάδας και της Κεντρικής Ένωσης Δήμων Ελλάδας.

Μιας και πριν λίγες ημέρες μια εφημερίδα με χαρακτήρισε «δεξιό κομμουνιστή»,

ξεκινώ την ομιλία μου μ’ ένα από τα κλασικά συνθήματα των συνδικάτων:

«Στην ενότητα η δύναμη,

στον αγώνα η νίκη».

Αυτό ισχύει απολύτως στην περίπτωσή μας.

Είναι η ενότητα της Αυτοδιοίκησης όπως την κατακτήσαμε και τη σφυρηλατήσαμε,

είναι ο αγώνας που διεξήγαμε όλο αυτό τον καιρό,

είναι οι τεκμηριωμένες θέσεις μας,

που είχαν ως αποτέλεσμα

αρχικά

να δημοσιοποιηθεί επιτέλους το σχέδιο νόμου

και ακολούθως να επεκταθεί η περίοδος της διαβούλευσης

από τις 10 εργάσιμες ημέρες κατά 1 – 1,5 μήνα.

Είπε χθες ένας άνθρωπος που έχει αφήσει κι εξακολουθεί να αφήνει

ισχυρό το αποτύπωμά του στην Αυτοδιοίκηση,

ο Αντιπεριφερειάρχης του Ηρακλείου Ευριπίδης Κουκιαδάκης:

Η απόσυρση έφερε τον διάλογο!

Έτσι ακριβώς είναι, κυρίες και κύριοι.

Απέσυραν την ψήφιση του σχεδίου νόμου με διαδικασίες εξπρές…

Απέσυραν το ασφυκτικό πλαίσιο διαλόγου των 10 εργάσιμων ημερών…

Διαπίστωσαν την ενότητά μας,

μέτρησαν τη δύναμη της Αυτοδιοίκησης,

συνειδητοποίησαν την απήχηση των επιχειρημάτων μας στην κοινωνία.

Βεβαίως, το χρονικό διάστημα της διαβούλευσης

για να έχει ουσία

πρέπει να οδηγήσει σε αποτελέσματα:

Μια καινούργια νομοθετική πρωτοβουλία με βάση τις προτάσεις και τις θέσεις της Αυτοδιοίκησης,

μια πραγματική μεταρρύθμιση

-γιατί είναι κοινός τόπος πλέον ότι αυτό το κείμενο δεν είναι.

Μια τολμηρή και ριζοσπαστική μεταρρύθμιση

με θετικό πρόσημο

για την κοινωνία,

την πατρίδα μας,

την Αυτοδιοίκηση,

το συνάνθρωπό μας.

Ξέρετε, γίνεται μεγάλη συζήτηση για τη λέξη «απόσυρση».

Άλλα περιφερειακά συμβούλια χρησιμοποίησαν αυτή τη λέξη στις αποφάσεις τους,

άλλα τη λέξη αναδιαμόρφωση,

άλλα τη λέξη αλλαγή,

άλλα τη φράση «να μην πάει στη Βουλή για ψήφιση»

άλλα διαφορετικές λέξεις…

**Ας αφήσουμε τα μαθήματα γραμματικής για τους φιλολόγους**

κι ας έλθουμε στην ουσία:

εξαιρουμένου του εκλογικού συστήματος για το οποίο όντως υπάρχουν διαφορετικές απόψεις,

για το υπόλοιπο σχέδιο νόμου

η διαπίστωση όλων των ανθρώπων της Αυτοδιοίκησης

είναι κοινή

όποια διατύπωση,

όποια ορολογία κι αν χρησιμοποιείται:

Το Σχέδιο Νόμου δεν είναι μεταρρύθμιση

και δεν είναι η μεταρρύθμιση που έχουν ανάγκη οι πολίτες, η χώρα μας, η Αυτοδιοίκηση, το αύριο.

Όχι μόνο δεν αντιμετωπίζει αλλά δεν ασχολείται καν με τα πραγματικά προβλήματα της Αυτοδιοίκησης.

Το αντίθετο: είναι βέβαιο ότι θα δημιουργήσει πρόσθετα προβλήματα στη λειτουργία των ΟΤΑ και στα ζητήματα της καθημερινότητας των πολιτών που ανάγονται σε κυρίαρχα.

Δεν αποκεντρώνει νέες αρμοδιότητες με τους αντίστοιχους πόρους.

Δεν απλοποιεί το ασφυκτικό γραφειοκρατικό πλαίσιο που κρατά δέσμια την Αυτοδιοίκηση αλλά, αντίθετα, ενισχύει την επιτροπεία του κράτους στους ΟΤΑ.

Και εποπτεία σημαίνει επιτροπεία!

Επιπλέον, δεν υπάρχει η παραμικρή αναφορά στο μικρό, ευέλικτο, επιτελικό, αποτελεσματικό κράτος.

Συνεπώς, φίλες και φίλοι,

Μπορεί να είναι βάση διαλόγου ένα Σχέδιο Νόμου στο οποίο δεν υπάρχει

καμιά πρόβλεψη για την ανάπτυξη και την παραγωγική ανασυγκρότηση

καμιά αναφορά στα νησιά μας,

ενώ ακόμη και η λέξη «Περιφέρεια» αναφέρεται ελάχιστες φορές;

Σκέφτομαι, λοιπόν, φωναχτά:

Μήπως το εκλογικό σύστημα είναι ο δούρειος ίππος για να προκαλέσουν ρωγμές στην ενότητα της Αυτοδιοίκησης;

Μήπως κάποιοι επιδιώκουν να ασχολούμαστε μόνο με το εκλογικό σύστημα ακριβώς για να βγουν από το κάδρο των ευθυνών τους:

-για τη μειωμένη χρηματοδότηση;

-για τις πολύ μεγάλες ελλείψεις προσωπικού;

-για τις γραφειοκρατικές αγκυλώσεις του κεντρικού κράτους που επιδιώκουν να τις μεταφέρουν και στην Αυτοδιοίκηση;

-για όλα αυτά που δεν αντιμετωπίζει το Σχέδιο Νόμου;

Καθώς, λοιπόν, κυκλοφορούν διάφορα τον τελευταίο καιρό,

θεωρώ ότι σήμερα είναι μοναδική ευκαιρία να αναδείξουμε οκτώ μύθους

-θα μπορούσαμε να μιλήσουμε για fake news που είναι και της μόδας

αλλά προσωπικά προτιμώ την αρχαιοελληνική λέξη -

και να φωτίσουμε αντίστοιχες αλήθειες.

**Μύθος 1ος**

Για το Σχέδιο Νόμου έγινε διάλογος και υπάρχει περιθώριο διαλόγου ακόμη 1 με 1,5 μήνα.

**Η αλήθεια είναι** ότι διάλογος δεν έγινε με αποκλειστική ευθύνη του Υπουργείου Εσωτερικών.

Δεκατέσσερις μήνες κρατούσαν κρυφό το σχέδιο νόμου.

Μας είχαν πει ότι πριν το δώσουν για διαβούλευση, θα μας καλέσουν στο Υπουργείο να μας το παρουσιάσουν και να το συζητήσουμε.

Αντί για συνάντηση, μας το έστειλαν με email στις 4 το απόγευμα της Παρασκευής 27 Απριλίου.

Αυτή είναι η πραγματικότητα.

Κι αν δεν ήταν τα συνέδριά μας,

να είστε βέβαιοι ότι το σχέδιο νόμου θα ήταν ήδη στη Βουλή – ενδεχομένως και να είχε ψηφισθεί…

**Μύθος 2ος**

Το Υπουργείο Εσωτερικών περιμένει τις θέσεις των θεσμικών φορέων της Αυτοδιοίκησης.

**Η αλήθεια είναι** ότι ως Ένωση Περιφερειών Ελλάδας έχουμε καταθέσει ολοκληρωμένη πρόταση Σχεδίου Νόμου για τη μετεξέλιξη της Περιφερειακής Αυτοδιοίκησης σε Περιφερειακή Διακυβέρνηση.

Και στο Υπουργείο Εσωτερικών και τα κόμματα.

Κι όταν λέω πρόταση Σχεδίου Νόμου,

εννοώ κείμενο έτοιμο να αποσταλεί στην Κεντρική Νομοπαρασκευαστική Επιτροπή,

δηλαδή με αιτιολογική έκθεση και συγκεκριμένες διατάξεις.

Πήραμε δηλαδή την πρωτοβουλία

και κάναμε τη δουλειά που έπρεπε να κάνει το Υπουργείο.

Ποια απάντηση πήραμε μέχρι τώρα;

Καμία.

Γενικότερα, πάντως,

στο Σχέδιο Νόμου δεν έχει συμπεριληφθεί ούτε μία πρόταση της Αυτοδιοίκησης.

Ούτε μία για δείγμα,

ούτε για το θεαθήναι…

Αντίθετα, με ό,τι συνέβη για παράδειγμα στο λεγόμενο πολυνομοσχέδιο, στο οποίο όντως ενσωματώθηκαν προτάσεις μας.

Ποιος λοιπόν δεν κάνει διάλογο και δεν έχει θέσεις;

**Μύθος 3ος**

Η μεταρρύθμιση στην Αυτοδιοίκηση θα γίνει σε… δόσεις.

Δηλαδή, έρχεται τώρα ο Κλεισθένης 1,

θα ακολουθήσει ο Κλεισθένης 2

– αν και κάπου είδα για Κλεισθένη 1,5 ή κάπως έτσι–

και μετά ο 3 και τα λοιπά…

Συνεπώς, αρμοδιότητες, χρηματοδότηση, προσωπικό, και όλα τα υπόλοιπα, μετατίθενται για τα επόμενα νομοσχέδια.

**Η αλήθεια είναι** ότι αν η συγκεκριμένη πολιτική ηγεσία του Υπουργείου Εσωτερικών

είχε τέτοια βούληση,

που ευλόγως τίθεται σε αμφισβήτηση,

θα παρουσίαζε μια πλήρη μεταρρύθμιση

με συγκεκριμένο χρονοδιάγραμμα.

Θα αναφέρω ένα και μόνο παράδειγμα:

-Αν σκόπευαν να αποδώσουν στις Περιφέρειες και τους Δήμους

έστω ένα μέρος μόνο από τους πόρους που έχουν περικοπεί τα τελευταία χρόνια

(πάνω από 60-65% θυμίζω),

τότε θα υπήρχαν σχετικές προβλέψεις στο Μεσοπρόθεσμο Πρόγραμμα το οποίο αναμένεται να παρουσιαστεί καθώς εντάσσεται στα προαπαιτούμενα της τελευταίας αξιολόγησης.

Τουλάχιστον, θα υπήρχε από τώρα συγκεκριμένη δέσμευση για τον προϋπολογισμό του 2019.

Και καλοπροαίρετα

ρωτώ τον κ. Υπουργό:

-Πόσο θα αυξήσετε τη χρηματοδότηση στην Αυτοδιοίκηση το 2019 και τα επόμενα χρόνια;

Θα φθάσουμε σ’ όσα προβλέπει η νομοθεσία;

Πολύ περισσότερο που τον προσεχή Αύγουστο ολοκληρώνεται αυτό που συνοπτικά καλούμε «Μνημόνιο» και, όπως διατείνεσθε καθημερινά, θα μπορείτε να κινηθείτε χωρίς δεσμεύσεις και περιορισμούς;

Και μια δεύτερη ερώτηση

– πιο εύκολη, μην λέτε ότι σας βάζω δύσκολα:

-Τι αναφέρει η έκθεση του Γενικού Λογιστηρίου του Κράτους για το συγκεκριμένο Σχέδιο Νόμου;

Πόσο θ’ αυξηθούν οι χρηματοδοτήσεις στις Περιφέρειες και τους Δήμους;

Τι κόστος συνεπάγεται για τον κρατικό προϋπολογισμό;

**Μύθος 4ος**

Το Σχέδιο Νόμου προβλέπει ότι θα συσταθεί Επιτροπή, η οποία εντός 4μηνου θα εξετάσει τις επικαλυπτόμενες αρμοδιότητες Περιφερειών και Αποκεντρωμένων Διοικήσεων.

Στη Θεσσαλία έχουμε μια παροιμία:

Όποιος δεν θέλει να ζυμώσει, 40 ημέρες κοσκινίζει…

**Η αλήθεια** στη συγκεκριμένη περίπτωση, κύριε Υπουργέ,

είναι ότι κοσκινίζετε 40 ολόκληρους μήνες γιατί τόσο είστε Κυβέρνηση.

Κι ενώ προεκλογικά είχατε δεσμευθεί για κατάργηση των Αποκεντρωμένων Διοικήσεων,

τώρα αρνείστε ακόμη και να τις συρρικνώσετε

διότι θέλετε το μακρύ χέρι του κράτους να φθάνει παντού…

Ακόμη ηχούν στα αυτιά μου οι πύρινοι λόγοι του Κώστα Πουλάκη ως Περιφερειακού Συμβούλου Θεσσαλίας 2010-4.

Εναντίον της Αποκεντρωμένης Διοίκησης, εναντίον του Παρατηρητηρίου ΟΤΑ, υπέρ της ενίσχυσης του ρόλου των Περιφερειών, υπέρ της ενίσχυσης σε προσωπικό, πόρους και αρμοδιότητες.

**Η αλήθεια είναι** ότι ως Ένωση Περιφερειών Ελλάδας έχουμε επιδώσει στο Υπουργείο Εσωτερικών από το Νοέμβριο του 2016,

πριν από 18 μήνες δηλαδή,

αναλυτική πρόταση για την άμεση μεταφορά συγκεκριμένων αρμοδιοτήτων από τις Αποκεντρωμένες Διοικήσεις στις Περιφέρειες.

Έτοιμη πρόταση.

Ούτε Συνταγματική Αναθεώρηση χρειάζεται ούτε καν να μελετήσετε κάτι.

Θέλετε να είστε συνεπείς με όσα λέγατε πριν γίνετε κυβέρνηση;

Έχετε τη βούληση;

Θέλετε να επιτύχετε μείωση της γραφειοκρατίας,

οικονομίες κλίμακας,

καλύτερα αποτελέσματα για τον πολίτη,

ανεξάρτητη Αυτοδιοίκηση;

Κάντε το πράξη.

Ούτε νέες επιτροπές χρειάζονται ούτε 4 μήνες.

Και πηγαίνω στο μοναδικό θέμα με το οποίο ασχολείται ουσιαστικά το Σχέδιο Νόμου,

το εκλογικό σύστημα στην Αυτοδιοίκηση,

για να ξεδιαλύνουμε άλλους τέσσερις μύθους

**Μύθος 5ος**

Το εκλογικό σύστημα που εισάγει το Σχέδιο Νόμου είναι η απλή αναλογική.

**Η αλήθεια είναι** ότι δεν φέρνετε την απλή και άδολη αναλογική

αλλά την πολύπλοκη,

τη δόλια αναλογική.

Κύριε Υπουργέ,

Οι απόψεις μας και ιδίως οι δικές μου για το εκλογικό σύστημα, είναι γνωστές.

Σας ακούω, όμως, να μιλάτε διαρκώς για την απλή αναλογική και πραγματικά έχει γεννηθεί στο μυαλό μου η απορία:

Αφού είσαστε υπέρ της απλής και άδολης αναλογικής,

τι τον θέλετε τον β’ γύρο;

Τι χρειάζεται η ψηφοφορία της δεύτερης Κυριακής;

Διότι,

Η πρώτη Κυριακή είναι άδολη, η δεύτερη είναι δόλια…

Διότι,

άλλο η συνεργασία στο φως κι άλλο η συναλλαγή στο σκοτάδι…

Διότι

άλλο η συνεργασία σε προγραμματικό πλαίσιο

κι άλλο η συναλλαγή με ανταλλάγματα…

Άλλο η δημοκρατική λειτουργία με συναίνεση και συνεργασία

κι άλλο η πλειοψηφία να καθίσταται όμηρος της μειοψηφίας…

Μία Κυριακή λοιπόν.

Με βάση το ποσοστό κάθε συνδυασμού στον α’ γύρο,

θα κατανέμονται οι έδρες στο Συμβούλιο

και ο πρώτος θα εκλέγεται Περιφερειάρχης ή Δήμαρχος αντίστοιχα.

Άλλωστε και εσείς ο ίδιος μήπως είστε υπουργός β’ Κυριακής;

Μήπως ο πρωθυπουργός είναι πρωθυπουργός β’ γύρου;

Θέλετε, λοιπόν, να πείσετε την κοινωνία για τις αγνές προθέσεις σας;

Φέρτε μια τέτοια ρύθμιση

και εμείς

– παρ’ όλες τις ενστάσεις μας για τι θα επιφέρει –

να τη συζητήσουμε.

Πείτε μας, σας ακούμε…

**Μύθος 6ος**

Στην Αυτοδιοίκηση δεν υπάρχουν τώρα συνεργασίες και συναινέσεις, οι οποίες θα επιτυγχάνονται στη νέα θητεία, αφού δηλαδή έχουν διεξαχθεί εκλογές με το νέο σύστημα.

**Η αλήθεια είναι** ότι στην Αυτοδιοίκηση

καισυνεργαστήκαμε και συνεργαζόμαστε

κι έχουμε επιδείξει υπερκομματικό πατριωτισμό

και δεν χρειαζόμαστε κανένα νόμο να το επιβάλλει αυτό.

Το έχουμε αποδείξει στην πράξη, όχι στη θεωρία.

Πάρτε για παράδειγμα τη λειτουργία μας στο Διοικητικό Συμβούλιο της Ένωσης Περιφερειών Ελλάδας

αλλά και πληθώρα αποφάσεων σχεδόν στο σύνολο των Συμβουλίων.

Στο κάτω κάτω αν η κυβέρνηση κόπτεται τόσο πολύ για τη συναίνεση, γιατί δεν δεσμεύεται να εφαρμόσει και στο εκλογικό σύστημα της Αυτοδιοίκησης τη ρύθμιση που διέπει το εκλογικό σύστημα για την ανάδειξη της Βουλής:

Να είναι προϋπόθεση η υπερψήφισή του από τα 2/3 των Βουλευτών για να ισχύει από τις επόμενες εκλογές, άλλως να ισχύει από τις μεθεπόμενες.

Και μην μου πείτε ότι δεν το προβλέπει το Σύνταγμα:

Δεσμευτείτε να το εντάξετε στη Συνταγματική Αναθεώρηση

κι ότι θα επιδιώξετε να ψηφισθεί από 200 βουλευτές το σχέδιο νόμου της Αυτοδιοίκησης.

Ειδάλλως, η απλή αναλογική να μην ισχύσει από τις εκλογές του 2019 αλλά τις μεθεπόμενες…

**Μύθος 7ος**

Το Σχέδιο Νόμου αφορά την Αυτοδιοίκηση.

**Η αλήθεια είναι** ότι το Σχέδιο Νόμου έτσι όπως το παρουσιάσετε τύποις αφορά την Αυτοδιοίκηση.

Τα είπαμε και πιο πριν.

Είναι φανερό ότι εντάσσεται στο γενικότερο πολιτικό – εκλογικό σχεδιασμό της κυβέρνησης.

Είναι τυχαίο άραγε που τα τελευταία 24ωρα διέρρευσαν στον τύπο σενάρια για κατάτμηση περιφερειών,

για αλλαγή του τρόπου εκλογής ευρωβουλευτών

– ακόμη και νέα ψηφοφορία για την απλή αναλογική στις εθνικές εκλογές;

Και δεν χρειάζεται να μαντέψουμε σε ποιο σχέδιο νόμου θα ενταχθούν όλα αυτά.

Το διέρρευσε ήδη το Μέγαρο Μαξίμου ότι θα έλθουν «πακέτο» στο σχέδιο νόμου για το εκλογικό σύστημα της Αυτοδιοίκησης.

Κι από την άλλη λέτε ότι θέλετε να ξεμπλέξετε την Αυτοδιοίκηση από τον κομματισμό…

Σπεύδω να ξεκαθαρίσω ότι δεν τίθεται υπό αμφισβήτηση το δικαίωμα της Κυβέρνησης να νομοθετεί.

Όλες αυτές οι κινήσεις επιβεβαιώνουν, όμως, αυτό που λέγαμε από την αρχή:

Το σχέδιο νόμου έχει αποκλειστικά εκλογική στόχευση.

Και

– μακάρι να διαψευστώ αλλά το επισημαίνω από τώρα για να καταγραφεί –

αν και όταν συζητηθεί αυτό το Σχέδιο Νόμου στη Βουλή,

το ενδιαφέρον θα εστιαστεί αποκλειστικά στα εκλογικά ζητήματα.

Ας έχουμε, λοιπόν, όλοι το πολιτικό θάρρος να λέμε τα πράγματα με το όνομά τους και να μην κρυβόμαστε πίσω από το δάχτυλό μας.

**Μύθος 8ος**

Με το 20% των ψήφων εξασφαλίζουν το 60% των εδρών στο Συμβούλιο.

Σημαία το έχετε κάνει αυτό.

Αν ακούει το συγκεκριμένο επιχείρημα κάποιος που δεν θυμάται

-και πόσοι τα θυμούνται άλλωστε; -

τα αποτελέσματα των εκλογών,

θα νομίζει ότι όλοι στην Αυτοδιοίκηση έχουν πάρει ποσοστό 20% και έχουν το 60% των εδρών στα Συμβούλια.

Αυτός άλλωστε είναι ο λόγος της επανάληψης.

Στις Περιφέρειες για παράδειγμα μόνο η παράταξη ενός συναδέλφου έλαβε 20,55% στον πρώτο γύρο των εκλογών του 2014.

Ένας.

Γιατί συνεπώς αναδεικνύουμε το 20,55% και δεν αναδεικνύουμε το 51% που πήρε άλλος συνάδελφος περιφερειάρχης στον πρώτο γύρο;

Κυρίες και Κύριοι,

Συνοψίζοντας,

**το Σχέδιο Νόμου είναι**

**ένα φοβικό, άτολμο, άχρωμο κείμενο.**

**Είναι ένα βαθύτατα συντηρητικό κείμενο**

**γραμμένο**

**από μια κρατική γραφειοκρατία**

**που αγωνιά να διατηρήσει τα κεκτημένα της**

**και να διευρύνει τη σφαίρα επιρροής της**

**και**

**από μια κομματική στενή γραφειοκρατία**

**που αγωνιά να βρει νέους ρόλους, καινούργια αξιώματα και διατήρηση των ανθρώπων της στα κέντρα εξουσίας**

Απαντά αυτό το Σχέδιο Νόμου στα «καυτά» προβλήματα που απασχολούν κάθε πολίτη αυτής της χώρας;

Αυτό είναι το κρίσιμο ερώτημα.

Διότι σε τελική ανάλυση

η ουσία δεν είναι μόνο τι χρειάζεται η Αυτοδιοίκηση στην Ελλάδα σήμερα.

η ουσία είναι κυρίως χρειάζονται, τι θέλουν οι πολίτες:

**Να απολαμβάνουν υπηρεσιών υγείας με αξιοπρέπεια**

**και να μην μεταφέρονται οι ασθενείς στην καρότσα αγροτικού αυτοκινήτου όπως συμβαίνει σε ορεινές περιοχές, να μην στοιβάζονται στα ράντζα στους διαδρόμους των νοσοκομείων και να μην χρειάζονται ένα χρόνο να πάρουν σειρά εγχείρησης.**

**Να εξυπηρετούνται γρήγορα στις δημόσιες υπηρεσίες**

**και να μην ταλαιπωρούνται στις ουρές ή να αναγκάζονται να τρέχουν από τον Άννα στον Καϊάφα για μια υπόθεσή τους.**

**Να κινούνται σε σύγχρονους δρόμους και να περπατούν σε καλοσυντηρημένα πεζοδρόμια με ασφάλεια.**

**Να υπάρχει ένα δίχτυ ουσιαστικής στήριξης για τις εργαζόμενες μητέρες.**

**-Ανοίγω παρένθεση: το δημογραφικό είναι θέμα επείγουσας προτεραιότητας για την ΕΝΠΕ και σας προσκαλώ στην εκδήλωση που διοργανώνουμε την προσεχή Δευτέρα 14 Μαΐου και ώρα 6 το απόγευμα στα γραφεία μας –**

**Να μπορούν οι επενδυτές να προχωρούν τις επενδύσεις τους χωρίς να χρειάζονται εκατοντάδες άδειες και χωρίς να αναγκάζονται να περιμένουν 5, 6, 7, 8 ή και περισσότερα χρόνια και να μετακινούνται καθημερινά στην Αθήνα όπως σήμερα.**

**Να βρουν δουλειά οι εκατοντάδες χιλιάδες άνεργοι και ιδίως οι νέες και οι νέοι μας, η πιο καταρτισμένη γενιά στην ιστορία, που αναγκάζονται να μεταναστεύσουν στα πέρατα του πλανήτη για να εργαστούν.**

**Να αντιμετωπισθούν τα προβλήματα που προκύπτουν από το μεταναστευτικό – προσφυγικό στα νησιά μας, τη Μακεδονία, την Πάτρα…**

**Θυμίζω ότι το κεντρικό κράτος εμπιστεύεται τις ΜΚΟ και τις χρηματοδοτεί γενναία αλλά δεν εμπιστεύεται την Αυτοδιοίκηση, η οποία ήταν στην πρώτη γραμμή από την πρώτη στιγμή και κράτησε όρθια την Ελλάδα, όρθια την κοινωνία…**

Αναφέρω αυτά ενδεικτικά για το ποια θέματα καίνε σήμερα την ελληνική κοινωνία.

Αυτά την απασχολούν και πάντως όχι το εκλογικό σύστημα στην Αυτοδιοίκηση.

Αυτά και άλλα πολλά θέματα έπρεπε σήμερα να συζητούμε.

Διότι η Αυτοδιοίκηση είναι ο πλησιέστερος θεσμός στον πολίτη,

είναι το στήριγμά του,

η σταθερά στη ζωή του.

**Οι πολίτες σήμερα αξιώνουν:**

**νέες λύσεις, όχι καινούργια προβλήματα.**

**Σταθερότητα και ασφάλεια, όχι ακυβερνησία και ανασφάλεια.**

**Ταχύτητα και αποτελεσματικότητα, όχι καθυστερήσεις και κωλυσιεργία.**

Όλοι μας έχουμε πλέον συνειδητοποιήσει ότι

**το συγκεκριμένο Σχέδιο Νόμου**

**όχι μόνο δεν φέρνει νέες λύσεις σε υπάρχοντα προβλήματα**

**αλλά,**

**αντίθετα,**

**εγγυάται καινούργια προβλήματα**

**ακόμη κι εκεί που εφαρμόζονται δοκιμασμένες λύσεις.**

Κύριε Υπουργέ,

**Έχετε τη μοναδική ευκαιρία να αφήσετε το αποτύπωμά σας στο Υπουργείο Εσωτερικών.**

**Με πολιτική γενναιότητα**

**και οξυδέρκεια,**

**χωρίς ιδεοληπτικές εμμονές**

**και συμπλεγματικά σύνδρομα,**

**μεταφέρετε το σύνολο των αρμοδιοτήτων στην Αυτοδιοίκηση**

**διασφαλίζοντας τη διοικητική και οικονομική της αυτονομία,**

**θεσμοθετώντας τη δυνατότητά της να νομοθετεί για τα τοπικά και περιφερειακά ζητήματα,**

**αναθέτοντάς της συνολικά την κοινωνική πολιτική και την ανάπτυξη.**

**Δώστε τη δυνατότητα της συλλογικής ηγεσίας: να αποφασίζουν εκείνοι οι οποίοι καλούνται να υλοποιήσουν.**

**Δεν χρειάζεται να ανακαλύψετε τον τροχό.**

**Κάνετε ό,τι ισχύει σε όλες τις ώριμες Δημοκρατίες και τις οικονομικά ανεπτυγμένες χώρες του πλανήτη,**

**τις χώρες εκείνες στις οποίες οι πολίτες έχουν το υψηλότερο κατά κεφαλή εισόδημα.**

**Δείτε τη μεγάλη εικόνα της χώρας,**

**όχι τη μικρή εικόνα του στενού κομματικού μικρόκοσμου…**

Ακούστε τη βουή των επερχόμενων γεγονότων…

Αφουγκραστείτε την αγωνία όλων ημών των ανθρώπων της Αυτοδιοίκησης…

Ακούστε τον πρώτο πολίτη της χώρας,

τον Πρόεδρο της Δημοκρατίας

κ. Προκόπη Παυλόπουλο,

ο οποίος επισήμανε πριν τρεις ημέρες στην ακριτική Σύμη:

Διαβάζω:

«Για ν’ ασκήσει η Τοπική Αυτοδιοίκηση τις αρμοδιότητές της κατά το Σύνταγμα - γιατί το Σύνταγμα της δίνει όλες τις τοπικές υποθέσεις και όσο αυξάνεται η τεχνολογία πολλές εθνικές υποθέσεις γίνονται τοπικές - πρέπει να μπορεί να παίρνει αποφάσεις. Πρέπει ο Περιφερειάρχης, πρέπει ο Δήμαρχος, μετά την εκλογή του, να μπορούν να έχουν την δυνατότητα να παίρνουν αποφάσεις.

Ναι, η συλλογικότητα στη λήψη των αποφάσεων είναι πολύ σημαντικό πράγμα. Αλλά η λήψη των αποφάσεων, και ιδίως στις επείγουσες περιπτώσεις, είναι εξαιρετικά σημαντικό αγαθό για την αξιοπιστία της Τοπικής Αυτοδιοίκησης. Και αυτό πρέπει να το σκεφτούμε πολύ. Και σας το λέω από τη δική μου εμπειρία στο Υπουργείο Εσωτερικών. Επειδή είναι κρίσιμες οι ώρες, για την Τοπική Αυτοδιοίκηση.

Να τι μπορεί να κάνει, φυσικά με την βοήθεια του Υπουργείου, του κεντρικού Κράτους. Αλλά επειδή το κάνει καλά να την βοηθήσουμε. Να αναλογιστούμε σε αυτό το σημείο ότι είμαστε σε ένα κρίσιμο σταυροδρόμι που μπορεί να πάρει ρόλους πολλούς η Τοπική Αυτοδιοίκηση και να αφήσει το Κράτος να ασχοληθεί με στόχους εθνικούς, έργα εθνικής εμβέλειας, για να μπορέσει να αντιμετωπίσει και την γραφειοκρατία. Γιατί η γραφειοκρατία οφείλεται στην άγνοια της πραγματικότητας, τις περισσότερες φορές. Μέσα από την γραφειοκρατία κρύβεται άγνοια πραγματικότητας. Αν κάνουμε την σωστή κατανομή των έργων, εάν εμπιστευτούμε την Τοπική Αυτοδιοίκηση, σας διαβεβαιώ, το Κράτος θα ασχοληθεί με αυτά που πρέπει να ασχοληθεί».

Τι άλλο να προσθέσει κανείς;

**Η Αυτοδιοικητική Διακυβέρνηση είναι το αποτελεσματικό εργαλείο που θα οδηγήσει την πατρίδα μας στην παραγωγική ανασυγκρότηση για περισσότερες δουλειές, μικρότερους φόρους, μεγαλύτερο εισόδημα.**

**Αυτή είναι η μεταρρύθμιση που θα αμβλύνει τη γραφειοκρατία και θα βελτιώσει την καθημερινότητα κάθε Ελληνίδας και κάθε Έλληνα.**

**Αυτή είναι η μεταρρύθμιση για την Ελλάδα της νέας εποχής.**

Σας ευχαριστώ για την προσοχή σας.